Oudminister terug in hof oor ‘omkoopgeld’Sbu Ndebele, voormalige minister van vervoer, en Linda Dube, sy regsverteenwoordiger, buite die hof. Foto: Brenda Masilela/ANA Die saak teen Ndebele en sy vier medebeskuldigdes, George Mahlalela, voormalige direkteur-generaal van die departement van vervoer, Zakhele Thwala, Sibusiso Justin Ncube en Tebogo Mphuti, is egter net uitgestel tot 30 Maart 2017. Al vier staan tereg op aanklagte van bedrog, korrupsie, geldwassery en oortreding van die Wet op Openbare Finansiële Bestuur. Die verdediging en die staat het vandag ooreengekom om die saak uit te stel, aangesien nog twee kwessies afgehandel moet word. Een van die beskuldigdes bevraagteken die wettigheid van die lasbrief wat gebruik is om sy huis te deursoek. Hierdie saak moet nog in die hooggeregshof in Durban aangehoor word. Die tweede kwessie is Thwala se versoek om van regsverteenwoordiger te verander en hy wag nog vir ŉ reaksie van die Nasionale Vervolgingsgesag (NVG). Ndebele, wat vroeër op borgtog van R10 000 vrygelaat is, het in Oktober as Suid-Afrika se hoë kommissaris in Australië bedank. Ndebele staan tereg op 15 aanklagte. Hy het na bewering R10 miljoen se omkoopgeld van Tasima aanvaar terwyl hy minister van vervoer was. Tasima word gekontrakteer om die elektorniese eNatis-lisensiestelsel te bestuur. Die staat beweer Ndebele het die omkoopgeld ontvang om die maatskappy se kontrak van meer as R2 miljard onregmatig te verleng.